b'\n_START_ARTICLE_\nCerkev sv. Fran\xc4\x8di\xc5\xa1ka Asi\xc5\xa1kega, Ljubljana\n_START_SECTION_\nZgodovina\n_START_PARAGRAPH_\n\xc5\xbde leta 1906 so pri\xc4\x8deli z na\xc4\x8drti za gradnjo nove cerkve, saj stara, cerkev sv. Jerneja, ni ve\xc4\x8d zadostovala potrebam \xc5\xbeupnije._NEWLINE_Toda gradnja se je za\xc4\x8dela \xc5\xa1ele potem, ko je leta 1924 Jo\xc5\xbee Ple\xc4\x8dnik naredil nove na\xc4\x8drte. Ta gradnja je bilo prvo Ple\xc4\x8dnikovo naro\xc4\x8dilo po vrnitvi v Ljubljano. Ker sprva lokacija ni bila dolo\xc4\x8dena, je Ple\xc4\x8dnik \xc5\xbeelel cerkev zgraditi na vrhu \xc5\xa0i\xc5\xa1enskega hriba z monumentalnim dostopom. Fran\xc4\x8di\xc5\xa1kani pa so kupili parcelo, ki je bila (tedaj) sredi njiv, danes pa se nahaja ob Verov\xc5\xa1kovi ulici. Notranji prostor je v obliki kvadrata, brez izrazite osi. Srednja ladja je poglobljena, obdaja jo stebrni obhod, namenjen procesijam. Monumentalni ope\xc4\x8dni stebri so odraz Ple\xc4\x8dnikovega klasi\xc4\x8dnega prepri\xc4\x8danja. V notranjosti je pustil zelo malo prostora drugim oblikovalcem in ni bil naklonjen freskam, ki so jih narisali. Sam je na\xc4\x8drtoval tudi ve\xc4\x8dino opreme, vklju\xc4\x8dno z oltarji in svetilkami._NEWLINE_Gradnja se je za\xc4\x8dela 19. aprila 1925 z blagoslovitvijo prostora in postavitvijo temeljnega kamna. 3. oktobra 1926 je bilo opravljeno cerkveno in oltarno posve\xc4\x8denje, ki sta ga opravila ljubljanski \xc5\xa1kof Anton Bonaventura Jegli\xc4\x8d in mariborski \xc5\xa1kof Andrej Karlin. Gradnja se je nato nadaljevala z zunanjimi oz. stranskimi deli._NEWLINE_8. julija 1928 je cerkev postala \xc5\xbeupnijska cerkev takrat ustanovljene \xc5\xbeupnije sv. Fran\xc4\x8di\xc5\xa1ka v \xc5\xa0i\xc5\xa1ki. Leta 1930 so pri\xc4\x8deli graditi zvonik, ki so ga kon\xc4\x8dali oktobra 1932._NEWLINE_Notranji oltarji so bili tudi Ple\xc4\x8dnikovo delo, medtem ko je slikanje fresk opravil akademski slikar, fran\xc4\x8di\xc5\xa1kan pater Bla\xc5\xbe Far\xc4\x8dnik. Na zaoltarski steni se tako nahaja Nebe\xc5\xa1ka gloria._NEWLINE_Cerkev je bila leta 2001 razgla\xc5\xa1ena za kulturni spomenik lokalnega pomena in nato leta 2009 razgla\xc5\xa1ena \xc5\xa1e za kulturni spomenik dr\xc5\xbeavnega pomena v sklopu Ple\xc4\x8dnikovih del._NEWLINE_Septembra leta 2011 je bila izvedena prenova zvonov in njihove nosilne konstrukcije, saj sta zaradi dotrajanosti sistema delovala le \xc5\xa1e dva zvonova, konstrukcija iz hrastovega lesa pa je bila na nekaterih delih \xc5\xbee trhla in zato nevarna. Cerkev ima 4 zvonove, 1 bronastega in 3 \xc5\xbeelezne.'